Man in hof oor polisiebeampte se moord(Argieffoto: Maroela Media) Hezekiel Knowledge Mngono (27) het in die Tonga-landdroshof verskyn in verband met die aanval op polisiebeamptes. Kapt. Dineo Lucy Sekgotodi, woordvoerder van die direktoraat oor prioriteitsmisdaadondersoeke, het gesê twee polisiebeamptes was op 9 Augustus aan diens toe hulle onwetend op ŉ sakerooftog by Blok C in Tonga naby Komatipoort afgekom het. “Toe die rowers die polisievoertuig sien, het hulle op die beamptes geskiet. Twee polisiekonstabels, onderskeidelik 38 en 42 jaar oud, het skietwonde opgedoen. Hulle is na ŉ hospitaal gehaas vir mediese behandeling.” Konst. Amos Themba (42) het Sondag aan sy beserings beswyk. Tydens die ondersoek is Mngono, een van die verdagtes, opgespoor. Hy bly in aanhouding. Sy saak is tot 24 Augustus uitgestel vir verdere ondersoek.